Victoria Velasquez (EL), 2022-12-20:
Idéen om et socialt frikort stammer oprindelig fra gadens folk, nærmere bestemt Michael »Krølle« Hansen.
Krølle var stofbruger og hjemløs, og han kæmpede med en lang række sundhedsmæssige skavanker; men på trods af sin vanskelige situation havde Krølle alligevel et ønske om at arbejde på sine gode dage.
Tanken bag det sociale frikort var altså, at socialt udsatte skulle få en mulighed for at kunne bidrage ved at tage forefaldende småjobs uden at blive trukket i skat eller blive modregnet i deres ydelser.
Og selv om forsøget med det sociale frikort kom noget tungt fra start med et omfattende it-system og komplicerede vejledninger, viser ordningen sig at gøre rigtig stor gavn for de mennesker, der i dag har et socialt frikort – kæmpe tillykke med det!
Jeg vil også sige tak til Krølle, selv om han ikke fik mulighed for selv at opleve det.
I Enhedslisten er vi glade for, at regeringen vil forlænge forsøgsordningen med det sociale frikort, og vi er glade for, at der bliver skabt lidt bedre mulighed for et rummeligt arbejdsmarked, hvor socialt udsatte mennesker, som ikke har de bedste forudsætninger for at blive en del af arbejdsmarkedet, alligevel kan få en fod indenfor.
Vi kunne gøre så meget for at skabe et reelt rummeligt arbejdsmarked.
Der er så meget, vi kan gøre, og vi har altså fat i noget af det rigtige.
Så lad os endelig videreføre de gode erfaringer, som vi har gjort os indtil videre.
Selv om vi i Enhedslisten støtter lovforslaget, mener vi også, at det er helt åbenlyst, at vi kan gøre det langt, langt bedre.
Hvorfor er der ikke en platform, som understøtter det her, og hvor dem, som har opgaver, der skal løses, kan møde de her mennesker?
Hvorfor er der ikke en juridisk enhed, der løfter nogle af de tunge opgaver – det kan være sådan nogle ting som indberetninger – som ellers kan være svære at overskue?
Der er alt for mange ting, hvor det er tydeligt, at det er alt for administrativt tungt.
Faktisk havde det været endnu bedre, hvis det var, at Socialdemokratiet – nu siger jeg det bare ligeud – ikke havde været aftalebryder og brudt deres løfte over for de her mennesker.
For med den aftale, vi lavede om kontanthjælpen, fjernede vi nemlig rigtig meget af det her bureaukrati, som der er i den her ordning.
Det har ikke fået så meget opmærksomhed, som jeg faktisk synes det fortjener, men i den aftale, som vi lavede, blev det gjort lovligt uden modregning eller skattebetaling at tjene op mod over det dobbelte i forhold til den her ordning med det sociale frikort.
Nå, men i Enhedslisten giver vi selvfølgelig ikke op, selv om Socialdemokratiet har valgt at falde det flertal og de mennesker i ryggen, som stod bag den anden aftale.
Det kommer vi fortsat til at ville kæmpe indædt for sammen med alle de fantastiske mennesker, også uden for Christiansborg, som kæmper for de her ting – men selvfølgelig også med dem af jer herinde på Christiansborg, der kæmper for det.
Alt imens stemmer vi selvfølgelig for det her forslag, fordi det trods alt er med til at skabe et mere rummeligt arbejdsmarked, end der ellers ville være.
Så her til slut vil jeg bare sige tak til Krølle og mennesker som ham, der gør en forskel og er til evig inspiration for det, vi laver herinde, og hvad det faktisk handler om, og hvad politik burde handle om, nemlig at i morgen skal blive bedre end i dag, og at vi skaber bedre muligheder og behandler hinanden bedre, ikke mindst de mennesker, som er socialt udsatte.